“ Jólaverslunin hérna er farin af stað . Mér finnst bara lífleg viðskipti og ekki síðri en undanfarin ár , ” segir Íris Tryggvadóttir í versluninni Blómsturvöllum á Hellissandi . Þar er ýmislegt í boði og Íris nefnir fatnað á börn og fullorðna , mikið úrval af skóm , gjafavöru , leikföngum , búsáhöldum og heimilistækjum . “ Fólk sem kemur hingað í fyrsta sinn spyr oft að því hvað sé eiginlega ekki til hérna , ” segir Íris en hún býst við að viðskiptin aukist dag frá degi fram að jólum . Blómsturvellir eru opnir með hléum yfir daginn . “ Við erum búin að lengja opnunartímann og erum nú með opið á virkum dögum frá 11 - 12 , aftur frá 13.30 til 18.00 og síðan frá klukkan 20 til 22 á kvöldin . Svo erum við með opið á laugardögum og sunnudögum fram að jólum og smá lengjum helgaropnunartímann þegar nær líður jólunum . ” Íris segir viðskiptavinina koma af öllu Snæfellsnesinu , jafnt úr þéttbýli sem sveitum .